יוון, גרמניה, פורטו ריקו וקרואטיה - שלוש מתוך ארבעת הנבחרות הללו יהיו בטורניר הכדורסל האולימפי בבייג'ין (שידורים ישירים של טורניר הכדורסל בערוצי הספורט שלנו). בתום שלב רבע הגמר נקבע כי קרואטיה תפגוש הערב (18:50, ישיר בספורט 5+) את גרמניה ויוון את פורטו ריקו (21:20, ישיר ב-5+ LIVE). המנצחות יעפילו אוטומטית, בעוד שהמפסידות ייאבקו על הכרטיס השלישי והאחרון.
נבחרת קרואטיה הייתה הראשונה שהעפילה לחצי הגמר אחרי שהביסה את קנדה 62:83. את קלעי קרואטיה הובילו מרקו פופוביץ' עם 17 נק', סנדרו ניצ'ביץ' 11, מרקו באניץ' ודאבור קוס 10 כ"א. לאוון קנדל עם 21 נק' בלט בשורות קנדה, אולו פמוטיני 14 ורואן בארט 13.
אחרי קרואטיה, גם פורטו ריקו הבטיחה את מקומה בחצי הגמר עם ניצחון 70:81 על סלובניה. בהנהגתו של קרלוס ארויו, הקריביים שלטו במשחק ברוב שלביו עם פערים שנעו בין 5 ל-10 נקודות. גרמניה של דרק נוביצקי נמנעה מתקלות וגברה 65:78 על ברזיל המסוכנת של אלכס גארסיה. במשחק האחרון יוון השפילה ללא קושי את ניו זילנד 48:75.